**Avar**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Te-ai strecurat desculță lângă mine

În patul cu arome de salcâm,

Mi-ai spus că ești a mea și se cuvine

Ușa iubirii să n-o zăvorâm,

Să ardă focul pară, vâlvătaie

Ca un potop, în urmă fie jar,

Că nu e vânt și nu e strop de ploaie

Să stingă sentimentul ce avar

Îl port în suflet pentru veșnicie.

Te strâng la piept și te sărut barbar,

Tu ești fragilă ca o poezie,

Dar lângă mine ți-am făcut cuibar.

- Desculţă, despletită, dulce-amară

Păşesc uşor, nu vreau să te trezesc,

La pieptul tău, în fiecare seară,

În baldachinul alb, împărătesc,

Mă pierd între mătăsuri şi dantele

Dorinţa-mi pune purpură-n obraji,

Nu port bijuterii în păr, doar stele

În ochi lucesc şi-un sfidător curaj

Mă-ndeamnă să-ţi ating cu nerăbdare

Gura flămândă aşteptând sărutul,

Mă simţi, mă-nveţi şi trupul îţi tresare

Dar, crede-mă… e numai începutul.

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014